Pretoria spook met kragonderbrekings tydens stakingWerkers staak al vir twee dae. (Foto: Mohlaloga the Les/Twitter) Tegnici van die munisipaliteit van Tshwane het geleidelik begin om kragtoevoer te herstel na gebiede wat langdurige onderbrekings beleef het, te midde van dreigemente en intimidasie weens werknemers wat aan ŉ onwettige staking deelneem. “Tshwane het ŉ rits kragonderbrekings in minstens vier distrikte beleef weens die staking en die munisipaliteit het nou wetstoepassers ontplooi wat spanne sal vergesel om na die kragonderbrekings om te sien,” sê Selby Bokaba, woordvoerder van die munisipaliteit. Maroela Media het vroeër berig onwettige stakings het dienslewering in dele van die stad lamgelê. Die voortslepende staking word glo deur ŉ aantal werknemers van die metro gedryf. “Verskeie spanne het sedert 23:00 gisteraand die diensontwrigtings begin hanteer en het vandag daarmee voortgegaan ondanks ŉ gebrek aan kapasiteit van personeel wat onder dwang uit hul kantore verwyder is en verhoed is om hul pligte voort te sit.” Verbruikers wie se kragtoevoer herstel is, is hoofsaaklik in streek 3 wat Kwaggasrand, Wespark, Saulsville, Danville en Westview insluit. Kragtoevoer is ook herstel in Laudium, ŉ deel van Valhalla en Erasmia. Ander gebiede soos Rua Vista, Thatchfield, ŉ deel van The Reeds en Olievenhoutbosch se kragtoevoer is gisteraand herstel, maar dit is weer onderbreek weens kabeldiefstal. Pogings duur voort om die gesteelde kabels te vervang. In streek 7 het spanne ook voortgegaan om kragtoevoer na Zithobeni-uitbreidings en die Bronkhorstspruit-afvalwateraanleg te herstel, ondanks dreigemente en intimidasie van beamptes. Bokaba sê wetstoepassers bied beskerming aan spanne wat gereed is om te ontplooi, veral in dele van streek 6 waar langdurige kragonderbrekings voortduur. Die munisipaliteit vra om verskoning vir die ongerief en versoek geduld van die inwoners.